钦定古今图书集成/明伦汇编/官常典/第504卷 > 王承美
## 钦定古今图书集成/明伦汇编/官常典/第504卷 > 王承美

按《宋史》本传：“承美，丰州人，本河西藏才族都首领。其
父事契丹，为左千牛卫将军。开宝二年，率众来归。承
美授丰州牙内指挥使。父卒，改天德军蕃汉都指挥
使，知州事，移丰州刺史。遣军校诣阙言，愿诱退浑、突
厥内附，上嘉其意。太平兴国七年，与契丹战，斩获以
万计，禽其天德军节度使韦太以献。明年，契丹来寇”，
又击败其众万馀，追北至青冢百馀里，斩获益众，以
功授本州团练使。以乞党族次首领弗香克浪买为
归德郎将，没细大首领越移为怀化大将军，瓦窑为
归德大将军。淳化二年冬，来朝，令归所部控子河汊。
自是，诸蕃岁修贡礼，颇效忠顺。景德初，来朝，以其守
边岁久，迁本州防御使以还。自承美内属，给奉同蕃
官例，至是，特诏月增五万。寻请于州城置孔子庙，诏
可之。未几，被疾，遣中使挟医视之。大中祥符五年卒赠恩州观察使。六年，录其子文宝孙怀筠以官。初，承
美养其长孙文玉为子，奏署殿直。及卒，其本族首领
上言“文玉晓达军政，请令袭承美任。”下蕃汉议，议同，
以为侍禁、知州事。文玉父文恭时为侍禁，在沂州表
诉其事诏改文恭为供奉官九年承美葬，诏以缗帛
米麹羊酒赐其家。